b'\n_START_ARTICLE_\nKsilitolis\n_START_PARAGRAPH_\nKsilitolis, ksilitas, E967 \xe2\x80\x93 nat\xc5\xabraliai gamtoje randamas organinis junginys CH\xe2\x82\x82OH(CHOH)\xe2\x82\x83CH\xe2\x82\x82OH \xe2\x80\x93 penkiahidroksilis alkoholis, izomeras. Tai t\xc5\xabringasis saldiklis._NEWLINE_Suomi\xc5\xa1kas pavadinimas \xe2\x80\x9ekoivusokeri\xe2\x80\x9c (ber\xc5\xbe\xc5\xb3 cukrus) atsirado d\xc4\x97l to, kad i\xc5\xa1 prad\xc5\xbei\xc5\xb3 ksilitolis pramoniniu b\xc5\xabdu buvo gaminamas kapojant ber\xc5\xbe\xc5\xb3 medien\xc4\x85 ir skaidant med\xc5\xbeio strukt\xc5\xabrines skaidulas \xe2\x80\x93 ksilan\xc4\x85._NEWLINE_Cheminiu po\xc5\xbei\xc5\xabriu, ksilitolis yra penki\xc5\xb3 anglies atom\xc5\xb3 poliolinis saldiklis, nat\xc5\xabralus karbohidratuotas cukraus alkoholis. Jis skiriasi nuo kit\xc5\xb3 saldikli\xc5\xb3, toki\xc5\xb3 kaip sorbitolis, fruktoz\xc4\x97 ar gliukoz\xc4\x97, tuo, kad ksilitolio molekul\xc4\x97je yra penki, o ne \xc5\xa1e\xc5\xa1i anglies atomai. Karbohidratuotas alkoholis yra cheminis terminas, ksilitolio sud\xc4\x97tyje n\xc4\x97ra alkoholio (etanolio)._NEWLINE_Tai bespalviai sald\xc5\xabs kristalai, tirp\xc5\xabs acto r\xc5\xabg\xc5\xa1tyje, glikolyje, piridine, spirite, vandenyje, ma\xc5\xbeo kaloringumo._NEWLINE_Gaunamas i\xc5\xa1 \xc5\xbeem\xc4\x97s \xc5\xabkio augalini\xc5\xb3 atliek\xc5\xb3, lapuo\xc4\x8di\xc5\xb3 med\xc5\xbei\xc5\xb3 medienos (ber\xc5\xbe\xc5\xb3), medviln\xc4\x97s s\xc4\x97kl\xc5\xb3, kukur\xc5\xabz\xc5\xb3. Randamas tokiuose maisto produktuose, kaip uogos, vaisiai, dar\xc5\xbeov\xc4\x97s ir grybai. Metabolizmo metu jis susidaro net ir \xc5\xbemogaus organizme. Pramoniniu b\xc5\xabdu gaminamas i\xc5\xa1 ksilano, medienos polisacharidin\xc4\x97s frakcijos.\n_START_SECTION_\nMaisto priedas\n_START_PARAGRAPH_\nEuropos S\xc4\x85jungos E numeri\xc5\xb3 s\xc4\x85ra\xc5\xa1e esantis E967 kaip emulgatorius, saldiklis, stabilizatorius, dr\xc4\x97gm\xc4\x99 sulaikanti med\xc5\xbeiaga._NEWLINE_\xc5\xa0is nat\xc5\xabralus priedas yra nekenksmingas, \xc5\xa1alutinio poveikio nesukelia._NEWLINE_Saldumu ir kaloringumu ksilitolis pana\xc5\xa1us \xc4\xaf cukr\xc5\xb3 (4 kcal/g), ma\xc5\xbeai nuo jo skiriasi ir skoniu. Ta\xc4\x8diau yra daug saldesnis u\xc5\xbe sorbitol\xc4\xaf, saldumo lygis toks pat kaip ir sacharoz\xc4\x97s, ta\xc4\x8diau turi 40\xc2\xa0% ma\xc5\xbeiau kalorij\xc5\xb3. Paros norma nenustatyta.\n_START_SECTION_\nVartojimas\n_START_PARAGRAPH_\nJis naudojamas eteri\xc5\xb3, sintetini\xc5\xb3 derv\xc5\xb3 gamybai._NEWLINE_Maisto pramon\xc4\x97je ksilitolis kaip saldiklis yra naudojamas konditeriniams gaminiams (saldumynams, kepiniams), produktams, skirtiems sergantiems diabetu, \xc5\xbemon\xc4\x97ms, su vir\xc5\xa1svorio problemomis. Pasi\xc5\xbeymi maloniu \xc5\xa1aldan\xc4\x8diu poj\xc5\xab\xc4\x8diu burnoje._NEWLINE_Naudojamas kaip antikristalin\xc4\x97, tekst\xc5\xabr\xc4\x85 gerinanti med\xc5\xbeiaga apdorojant kepinius (ypa\xc4\x8d biskvitus), ledus, \xc5\xa1okolad\xc4\x85, kietus ir mink\xc5\xa1tus saldainius, dietinius produktus, vaiki\xc5\xa1k\xc4\x85 kramtom\xc4\x85j\xc4\x85 gum\xc4\x85.\n_START_SECTION_\nPoveikis\n_START_PARAGRAPH_\nKsilitolis l\xc4\x97tai vir\xc5\xa1kinamas ir nevisi\xc5\xa1kai metabolizuojamas, tod\xc4\x97l i\xc5\xa1 l\xc4\x97to prasiskverbia \xc4\xaf audinius ir neturi \xc4\xaftakos cukraus kiekiui kraujyje, organizmas insulino daugiau negamina. \xc5\xa0\xc4\xaf saldikl\xc4\xaf sergantieji cukriniu diabetu gali vartoti nebijodami pakenkti sveikatai, tod\xc4\x97l jis \xc4\xafeina \xc4\xaf daugelio produkt\xc5\xb3, skirt\xc5\xb3 diabetikams, sud\xc4\x97t\xc4\xaf._NEWLINE_Vartojant \xc5\xa1\xc4\xaf cukraus pakaital\xc4\x85 skrandis i\xc5\xa1skiria daugiau sul\xc4\x8di\xc5\xb3, suaktyv\xc4\x97ja tul\xc5\xbeies p\xc5\xabsl\xc4\x97s veikla, stimuliuojamas seili\xc5\xb3 i\xc5\xa1siskyrimas, taip i\xc5\xa1sprend\xc5\xbeiama burnos sausumo problema, stabdo r\xc5\xabg\xc5\xa1\xc4\x8di\xc5\xb3 poveik\xc4\xaf, atitaiso beprasidedant\xc4\xaf dant\xc5\xb3 emalio pakenkim\xc4\x85, naikina burnos mikrobus, tod\xc4\x97l \xc4\xafeina \xc4\xaf kai kuri\xc5\xb3 dant\xc5\xb3 past\xc5\xb3 ir kramtom\xc5\xb3j\xc5\xb3 gum\xc5\xb3 sud\xc4\x97t\xc4\xaf._NEWLINE_Tyrimai patvirtino, kad ksilitolis yra svarbus priedas saugant nuo dant\xc5\xb3 \xc4\x97duonies. Ksilitolio molekul\xc4\x97je yra penki, o ne \xc5\xa1e\xc5\xa1i anglies atomai, tod\xc4\x97l \xc4\x97duon\xc4\xaf sukelian\xc4\x8dios bakterijos nepaj\xc4\x97gia ksilitolio efektyviai panaudoti savo augimui. Tai viena prie\xc5\xbeas\xc4\x8di\xc5\xb3, kod\xc4\x97l ksilitolis padeda saugoti nuo \xc4\x97duonies._NEWLINE_Jis aktyvina \xc5\xbearnyno veikl\xc4\x85. Kadangi veikia \xc5\xa1iek tiek laisvinamai, galima vartoti u\xc5\xbekiet\xc4\x97jus viduriams._NEWLINE_Ksilitol\xc4\xaf organizmas dalinai absorbuoja ir perdirba kaip cukr\xc5\xb3, likusi dalis fermentuojama storojoje \xc5\xbearnoje. Fermentacijos metu susidaro dujos, kurios gali sukelti viduri\xc5\xb3 p\xc5\xabtim\xc4\x85. \xc5\xbdmon\xc4\x97ms netoleruojantiems \xc5\xa1ios med\xc5\xbeiagos gali laisvinti vidurius. Pa\xc5\xa1alinis poveikis da\xc5\xbeniausiai pasirei\xc5\xa1kia panaudojus 25-30 gram\xc5\xb3 vienkartin\xc4\x99 doz\xc4\x99, kuri yra gerokai didesn\xc4\x97 negu naudojama maiste. \xc5\xa0io saldiklio gavus daugiau nei 30 g, gali prad\xc4\x97ti mausti skrand\xc4\xaf, pykinti, p\xc5\xabsti vidurius. Manoma, kad jis skatina tul\xc5\xbeies p\xc5\xabsl\xc4\x97s akmenlig\xc4\x99. Nekenksminga doz\xc4\x97 \xe2\x80\x93 iki 50 g per par\xc4\x85.'